Nagliparan ang mga bato, bote na may lamang gaas at pillbox sa pagitan ng mga apektadong residente at ng demolition team.

Walang puknat ang palitan ng bato sa pagitan ng magkabilang panig kaya nagmistulang warzone ang bahaging ito ng Corazon de Jesus, San Juan.

Napaiyak na lamang ang mga residente.

"Nasaan si Ma’am Guia ngayon? Anong ginagawa nila sa amin? More fun in the Philippines? Ito, more fun. Di ba? More fun!” sabi ng isang residente.

Giit naman ni Myrna Suyat, "Ano ba ang kasalanan namin? Pinagtanggol lang naman namin ang karapatan namin sa paninirahan.”

Maya-maya pa, pumuwesto ang mga pulis at sunud-sunod ang naging pag-aresto.

Isang lalaki ang kanilang unang pinuntirya na umano'y isa sa mga nambato sa hanay ng demolition team.

Maya-maya pa, pinasok din ang eskinitang ito kung saan nagkahabulan at nagkagulo.

Umabot sa 16 ang inaresto, kabilang na dito ang nagpakilalang spokesperson ng Kabataan party-list NCR na si Bart Louie Aquino.

Aniya, "Sinasabi nila na sa amin nagsimula ‘yung gulo. Tignan niyo na lang kung sino ang tunay na bugbog-sarado dito. Marami sa amin dito ay na-tear gas.”

"Mga hindi taga-rito [‘yung iba], mga leftist. Iniimpluwensiyahan nila ‘yung mga gustong lumipat," sabi naman ni Supt. Tomas Arcallana.

Dalawampu’t-walo ang naitalang sugatan. Karamihan ay mula sa hanay ng demolition team, 7 pulis at 2 bumbero.

May ilang residente rin ang nasugatan din.

Sabi ni PO1 Teddy Calubaquib, "Eh lumulusob na kami, binabato kami eh."

Dinala sa presinto ang mga narekober na pillbox at mga boteng may lamang gaas.

Nakatakda namang kasuhan ang mga nahuli.

Habang nagtutuloy-tuloy ang demolisyon, wala rin naman daw planong magsialis ang mga residente.

Anila, tuloy ang kanilang laban at manunuluyan muna sa mga kalapit na lansangan. Doland Castro, Patrol ng Pilipino.